Stryd teen Corona ver van verby - Local News - Erongo
Wednesday, September 30th, 2020 14:56:10
Stryd teen Corona ver van verby
Verdere maatreëls kan keer dat 'n volgende golf van infeksies volg.
Neville Andre - Streekgoewerneur - "Ons moet 'n tweede golf van infeksies verwag en ons daarop voorberei."
Die goewerneur van die Erongo streek, Neville Andre. Foto Otis Finck
Die stryd teen die coronavirus is nog ver van verby, waarsku die goewerneur van die Erongostreek, Neville Andre.
"Hoewel maatreëls om die verspreiding van die virus te beperk, verslap is in ons streek wat eens as die episentrum in die land beskou is, duur die stryd voort," het Andre gesê.
Hy het inwoners gemaan om waaksaam te bly.
"Hierdie virus is slinks en soos regoor die wêreld gesien kan word, moet ons 'n tweede golf van infeksies verwag en daarop voorberei. Ons het nou die kans om ons reaksiestelsels te hersien en te verskerp, sou dit nodig wees."
Andre het bygevoeg dat harde en waardevolle lesse geleer is wat nou tot voordeel van die streek sal wees met betrekking tot gereedheid.
"Net so word ons nou gekonfronteer met die werklikhede rakende ons ekonomie. Ons moet nou daarop fokus om dit te stimuleer en te herbou."
Die direkteur van gesondheid in die streek, me. Anna Jonas, het beaam dat 'n tweede golf van infeksies voorkombaar is en het mense aangemoedig om saam te werk om dit te bewerkstellig.
"Die toekoms van die virus in die streek en watter rigting dit gaan inslaan, hang heeltemal van die publiek af. Ons kan nie ontspan nie. Nou is die tyd om verspreiding te keer."
Jonas het 'n week gelede gesê gesondheidswerkers word teen 'n onrusbarende tempo met die virus geïnfekteer. Sy het daarop gewys dat 53 gesondheidswerkers die virus onder lede het en dat die ministerie van gesondheid die rede daarvoor probeer vasstel.
"Ons doen 'n beroep op gesondheidsorgwerkers om nie by hul werkplek saam te drom nie en fasiliteite gereeld te ontsmet totdat ons agter die kap van die byl kom."
Publiek té ontspanne
Dr. Marita Mouton, 'n senior mediese beampte vir die ministerie van gesondheid, sê daar is 'n skerp toename in alkoholverwante beserings wat die gesondheidstelsel belemmer.
Volgens adjunkkommissaris Tobie Gerber van die Namibiese polisie is daar ook 'n merkbare toename in die aantal padgebruikers.
Hy het dit toegeskryf aan die nuutgevonde vryheid van verslapte inperkingsmaatreëls wat beweging tussen dorpe in die streek en ander dele van die land weer moontlik maak.
Gerber het 'n beroep op die publiek gedoen om net te reis as dit noodsaaklik is. Hy het bygevoeg dat 22 boetes sover uitgereik is aan padgebruikers wat die aandklokreël verontagsaam het.
Kapt. Shuumbwa, die logistieke en bedryfshoof van die Namibiese vloot, het uitgewys dat die gebruik van gesigmaskers aansienlik afgeneem het.